Elínrós Líndal ráðgjafi svarar spurningum lesenda Smartlands . Hér fær hún spurningu frá miðaldra konu sem hefur áhyggjur af yngri eiginkonu fyrrverandi eiginmanns hennar . Að þurfa að umgangast hana í framtiðinni innan um börnin sín og barnabörn . Ég bið þig vinsamlegast að lesa þetta . Ég er miðaldra kona . Fráskilin til margra ára og sakna míns fyrrverandi ekki . Svo fjarri því ! Hann dró mig niður . Gerði lítið úr mér . Ég hef sem betur fer lítið þurft af honum að segja síðan við skildum , en nú finnst mér landslagið vera að breytast . Við erum jafnaldrar . Á seinasta ári giftist hann miklu yngri konu . Ég hef aldrei verið kynnt fyrir henni , en í fyrra bað ég hann um að hitta mig og hjálpa með smá verkefni . Við hittumst á kaffihúsi . Konan keyrði hann . Þau voru þá ekki gift . Hún kvaddi hann í dyragættinni á kaffihúsinu með kossum og faðmlögum . Þvílíkt „ show “ ! Ég skildi þetta sem gjörsamlega misheppnaða leið til að gera mig afbrýðisama . Mér fannst þetta bara aumkunarvert „ show ! “ En það er annað sem gerir mig „ fyrir fram “ pirraða og afbrýðisama . Það er að ég þurfi að hitta hana innan um væntanleg barnabörn „ mín “ . Hún á sjálf engin barnabörn enda miklu yngri en ég . Það gerir mig líka afbrýðisama . Ég vil bara alls ekki kynnast þessari konu eða að hún hafi aðgang að fjölskyldu minni og mæti á komandi árum í fjölskylduboð minnar fjölskyldu . Hún vill greinilega vera stórt númer í „ minni fjölskyldu “ samanber kaffihúsakossa „ show “ - ið ! Gott að fá ráð til að losna við reiðina . Mér finnst konan vera að ryðjast inn í mína fjölskyldu . Ég reikna með að mínar tilfinningar séu ekki óalgengar í svona stöðu . Elínrós Líndal ráðgjafi . Ljósmynd / Saga Sig Sæl og takk fyrir að senda inn bréfið . Gremja er vanalega vísbending um vanmátt . Stundum er erfitt að sjá það við fyrstu sýn og því auðveldara að sjá annað fólk sem fyrirstöðu . Hvað ef þú getur orðið hamingjusöm , glöð og frjáls innan um alla ? Líka þinn fyrrverandi og eiginkonu hans . Við sem vinnum með stjórnleysi á ástarsviðinu tölum stundum um að verða edrú af fólki . Þegar maður kemst á þann stað að vita eigið virði og þegar maður getur elskað sjálfan sig eins og maður er , þá elskar maður vanalega annað fólk þannig líka . Þá verður þörfin fyrir athygli og aðdáun annarra minni og löngunin til að stjórna lífi fólks í kringum mann nánast hverfur . Þá ferðu að sjá að allir eru í eins konar ferli . Ég er í engri aðstöðu til að vita hvort þau hafa verið að setja upp sýningu á kaffihúsinu eða hvort þau voru bara að kyssast bless . Það verður alltaf að vera þeirra mál og ekki gott að álykta um það fyrir fram . Staðreyndir málsins eru hins vegar þær að þið eigið börn saman . Öll börn þurfa bæði móður og föður . Það að hann sé að prófa sig áfram í ástinni , að hann hafi fundið sér eiginkonu sem hann er kvæntur , finnst mér bara vel gert hjá honum . Enda eiga allir skilið ást og umhyggju , sama á hvaða aldri þeir eru . Þú getur orðið frjáls í kringum þau , ef þú setur fókusinn á þig sjálfa . Hvað ertu að gera til að vökva þig og næra ? Í dag eiga börnin þín og svo væntanlega barnabörn í framtíðinni , bara fleira fólk að elska þau . Kannski seinna mun svo koma að þér að kynna þinn maka inn í fjölskylduna . Ímyndaðu þér ef þú fyndir dásamlegan lífsförunaut ! Hver veit á hvaða aldri hann verður eða hversu mörg börn eða barnabörn hann mun eiga . Hvernig myndir þú vilja að tekið væri á móti honum í fjölskyldunni ykkar ? Við erum fyrirmyndir barna okkar á öllum aldri . Við eigum ekki börnin okkar þegar þau eru orðin fullorðin . Þá eiga þau sig sjálf . Þá þurfum við að bera virðingu fyrir hvað þau velja að gera tengt makavali sínu , börnum og fleira . Að mínu mati er stærsta gjöfin sem maður getur gefið börnum sínum að vera hamingjusamur og vinna úr málum sem trufla mann á lífsleiðinni . Það gefur þeim leyfi til að gera hið sama . Ég gef lítið fyrir aldursmun fólks í dag , því ég sé daglega konur á sextugsaldri sem eru í svipuðu formi ( líkamlegu og andlegu ) og konur á tvítugsaldri og öfugt . Aldur er afstæður og lífið getur verið yndislegt . Ég hvet þig því til að gefa ekki konu úti í bæ vald yfir þínu lífi þótt hún sé gift fyrrverandi eiginmanni þínum . Ef þú berð virðingu fyrir honum og hans vali , muntu finna að það verður þungu fargi af þér létt . Þú gætir þurft að fara í ráðgjöf og skoða hvaða hindranir verða í vegi fyrir því að þú getir sleppt og treyst á staðnum sem þú ert á í dag . Eins gæti verið áhugavert fyrir þig að skoða hvernig þú nálgast fólk í daglega lífinu . Mætir þú fólki sem jafningjum eða setur þú fólk fyrir ofan þig eða fyrir neðan ? Finnur þú fyrir ást þegar þú ert á meðal fólks sem er jafningjar þínir ? Eða þarftu að vera elskuð af stalli ? Hvar setur þú þá maka þinn / elskuhuga ? Ertu sjálf í ástarmegrun ? Hvernig muntu botna setningu sem þessa : Karlmenn eru .... Ef undirliggjandi hugmyndir þínar um karlmenn eru ekki hlutlausar ( eða jákvæðar ) , þá eru miklar líkur á því að þú þurfir að vinna úr því . Eins getur verið áhugavert að skoða hugmyndir þínar um konur . Sama á hvaða aldri þær eru . Með kveðju Elínrós Líndal . Liggur þér eitthvað á hjarta ? Þú getur sent Elínrós spurninguHÉR .